KOMISJONI RAKENDUSOTSUS (EL) 2021/2148,

3. detsember 2021,

milles käsitletakse lahendamata vastuväiteid biotsiidiperele Oxybio loa andmise tingimuste kohta vastavalt Euroopa Parlamendi ja nõukogu määruse (EL) nr 528/2012 artiklile 36

(teatavaks tehtud numbri C(2021) 8690 all)

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 36 lõiget 3,

ning arvestades järgmist:

(1) 26. juulil 2018 esitas äriühing Intergaz et Services (edaspidi „taotleja“) kooskõlas määruse (EL) nr 528/2012 artikliga 34 mitme liikmesriigi, sealhulgas Prantsusmaa pädevatele asutustele taotluse toimeainet vesinikperoksiidi (kontsentratsioonis 12–49 massiprotsenti) sisaldava pinna desinfitseerimisvahendite biotsiidipere Oxybio (edaspidi „biotsiidipere“) paralleelseks vastastikuseks tunnustamiseks. Belgia on referentliikmesriik, kes vastutab taotluse hindamise eest, nagu on osutatud määruse (EL) nr 528/2012 artikli 34 lõikes 1.

(2) Biotsiidipere koosneb toodetest, mis sisaldavad vesinikperoksiidi kontsentratsioonis 12 %, 30 %, 35 % ja 49 % ning mis on rühmitatud kolme alarühma, mille tehnilisi omadusi kirjeldatakse kolmes biotsiidi omaduste kokkuvõtetes (meta SPCd), nimelt meta SPC 1-s, meta SPC 2-s ja meta SPC 3-s. Oma hindamisaruandes soovitas Belgia anda loa ainult nendele biotsiidipere toodetele, mis sisaldavad vesinikperoksiidi kontsentratsioonis 12 %. Need tooted on hõlmatud meta SPC 1-ga (Oxybio L12).

(3) Vastavalt määruse (EL) nr 528/2012 artikli 35 lõikele 2 esitas Prantsusmaa 29. septembril 2020 koordineerimisrühmale vastuväited, märkides, et vaidlusalune tootepere ei vasta nimetatud määruse artikli 19 lõike 1 punktis d sätestatud tingimustele.

(4) Prantsusmaa seisukoha järgi ei olnud õige, et Belgia ei klassifitseerinud biotsiidipere tooteid nende füüsikaliste ohtude kindlaksmääramisel seoses nende omadusega kui oksüdeeruvad vedelikud, mille Belgia märkis ära biotsiidi omaduste kokkuvõtte kavandis vastavalt määruse (EL) nr 528/2012 artikli 22 lõike 2 punktile i. Belgia märkis, et biotsiidipere oksüdeeriva omaduse kindlaksmääramisel võeti arvesse Euroopa Parlamendi ja nõukogu määruse (EÜ) nr 1272/2008 (2) VI lisa 3. osa tabelis 3 esitatud vesinikperoksiidi konkreetseid sisalduse piirväärtusi ning et ükski biotsiidipere toodetest ei vastanud madalamale piirväärtusele, nimelt 50 %-le. Seega järeldas Belgia, et neid tooteid ei ole vaja klassifitseerida seoses selle omadusega.

(5) Prantsusmaa väitel ei ole õige, et toodete klassifitseerimisel ei võeta arvesse nende oksüdeerivaid omadusi. Prantsusmaa jäi kindlaks, et nagu on osutatud Euroopa Kemikaaliameti klassifitseerimise, märgistamise ja pakendamise kriteeriumide kohaldamise juhendis (3) (edaspidi „ECHA juhend“), on ainete või segude käitlemise ja kasutamise kogemus, mis tõendab nende oksüdeerivat toimet, oluline tegur sellesse ohuklassi klassifitseerimise kaalutlemisel. Prantsusmaa sõnul kajastab ÜRO ohtlike kaupade veo soovituste näidiseeskirjade (UN RTDG näidiseeskirjad) kohaldamine sellist kogemust ja nende eeskirjade kohane klassifitseerimine tuleks lisada toote omaduste kokkuvõtte kavandisse. Sellest tulenevalt järeldas Prantsusmaa, et meta SPC 1-ga (Oxybio L12) hõlmatud biotsiidipere toodete õige klassifikatsioon peaks olema III pakendirühma kuuluv oksüdeeriv vedelik, nagu on kehtestatud ÜRO RTDG näidiseeskirjadega.

(6) Kuna koordineerimisrühmas kokkuleppele ei jõutud, edastas Belgia 10. detsembril 2020 lahendamata vastuväited komisjonile kooskõlas määruse (EL) nr 528/2012 artikli 36 lõikega 1. Belgia esitas komisjonile üksikasjaliku ülevaate küsimusest, mille osas liikmesriigid ei suutnud kokkulepet saavutada, ning lahkarvamuste põhjused. Kõnealuse ülevaate koopia edastati asjaomastele liikmesriikidele ja taotlejale.

(7) Määruse (EL) nr 528/2012 artikli 19 lõike 1 punktis d on sätestatud üks loa andmise tingimustest, nimelt see, et biotsiidi füüsikalised ja keemilised omadused on kindlaks määratud ja neid peetakse sobivaks, et toodet asjakohaselt kasutada ja transportida.

(8) Määruse (EÜ) nr 1272/2008 I lisa punktiga 2.13.2.1 on ette nähtud, et oksüdeeriv vedelik klassifitseeritakse ühte selle klassi kolmest kategooriast (1., 2. või 3. kategooria) ÜRO ohtlike kaupade veo soovituste katsete ja kriteeriumide käsiraamatu III osa alapunkti 34.4.2 katse O.2 põhjal vastavalt kõnealuse lisa tabelis 2.13.1 esitatud kriteeriumidele.

(9) Määruse (EÜ) nr 1272/2008 VI lisa 3. osa tabelis 3 on indeksinumbri 008–003-00–9 all esitatud vesinikperoksiidi lahuste ühtne klassifikatsioon seoses nende oksüdeerivate omadustega, ning tabelis esitatud konkreetsed sisalduse piirväärtused on järgmised: 1. kategooria oksüdeeriv vedelik, milles on vähemalt 70 % vesinikperoksiidi, ja 2. kategooria oksüdeeriv vedelik, milles on vähemalt 50 %, kuid mitte üle 70 % vesinikperoksiidi. Nende piirväärtuste juurde kuulub siiski neli tärni „(****)“, mis näitavad, et klassifitseerimise õigsust tuleb kinnitada katsetega, nagu on ette nähtud kõnealuse määruse VI lisa 1. osa punktis 1.2.4.

(10) Taotleja ei esitanud mingeid katseandmeid seoses omadusega „oksüdeerivad vedelikud“. Taotleja leidis, et määruse (EÜ) nr 1272/2008 VI lisa 3. osa tabelis 3 indeksinumbriga 008–003-00–9 kandes esitatud konkreetsed sisalduse piirväärtused on kohaldatavad klassifitseerimisel seoses omadusega „oksüdeerivad vedelikud“ ning et nimetatud väärtuste kohaldamise tulemusel jäid biotsiidipere tooted seoses selle omadusega klassifitseerimata.

(11) Vastavalt UN RTDG näidiseeskirjadele tuleks vesilahused, milles on üle 8 % vesinikperoksiidi, klassifitseerida alamklassi 5.1 (oksüdeerivad ained) järgmiselt: III pakendirühma kuuluv oksüdeeriv vedelik, milles on vähemalt 8 %, kuid mitte üle 20 % vesinikperoksiidi; II pakendirühma kuuluv oksüdeeriv vedelik, milles on vähemalt 20 %, kuid mitte üle 60 % vesinikperoksiidi; I pakendirühma kuuluv oksüdeeriv vedelik, milles on üle 60 % vesinikperoksiidi. Selle ohuklassiga seotud klassifikatsioon põhineb samal katsel, mida nõutakse määruse (EÜ) nr 1272/2008 I lisa 2. osa punktis 2.13.

(12) ECHA juhendi punkti 2.13.5 kohaselt vastavad UN RTDG näidiseeskirjades määratletud oksüdeerivate vedelike pakendirühmad I, II ja III otseselt määruse (EÜ) nr 1272/2008 vastavalt oksüdeerivate vedelike 1., 2. ja 3. kategooriale.

(13) Vastavalt määruse (EÜ) nr 1272/2008 I lisa 2. osa punktile 2.13.4.3 eelistatakse katsetulemuste ja saadud kogemuste vahelise lahknevuse korral olemasolevatele kogemustele toetuvaid põhjendusi katseandmetele. ECHA juhendi vastavas punktis 2.13.4.3 on samuti märgitud, et lisaks katsetele on sellesse ohuklassi klassifitseerimise kaalutlemisel oluline lisategur ka ainete või segude käitlemise ja kasutamise kogemus, millest nähtub, et ained või segud on oksüdeeruvad.

(14) Ohtlike kaupade veol liikmesriikide territooriumil ja liikmesriikide territooriumide vahel on Euroopa Parlamendi ja nõukogu direktiivi 2008/68/EÜ (4) artikliga 3 ette nähtud kohaldada ohtlike kaupade rahvusvahelise autoveo Euroopa kokkuleppe (ADR) A ja B lisa, ohtlike kaupade rahvusvahelise siseveetranspordi Euroopa kokkuleppele (ADN) lisatud eeskirju, ADNi artikli 3 punkte f ja h, artikli 8 lõikeid 1 ja 3 ning ohtlike kaupade rahvusvaheliste raudteevedude eeskirjade (RID) lisa.

(15) ADRi, ADNi ja RIDi puhul järgitakse UN RTDG näidiseeskirju ja need sisaldavad vesinikperoksiidi sisaldavate vesilahuste klassifikatsiooni, nagu on kehtestatud ÜRO RTDG näidiseeskirjadega. Seepärast tuleb transportimise eesmärgil meta SPC 1-ga hõlmatud biotsiidipere tooted klassifitseerida ADRi, ADNi ja RIDi kohaselt III pakendirühma kuuluvaks oksüdeerivaks vedelikuks.

(16) Taotleja esitatud katseandmete puudumise tõttu tundub asjakohane kohaldada vesinikperoksiidi sisaldavate vesilahuste käitlemisel ja kasutamisel saadud kogemustel põhinevat hinnangut oksüdeerivate vedelike klassifitseerimise kohta. Sellega seoses on ohtlike kaupade vedu käsitlevates õigusaktides sätestatud siduvad kriteeriumid ainete ja segude klassifitseerimiseks, sealhulgas seoses oksüdeerivate vedelike ohuklassiga, mis on käesoleva juhtumi puhul asjakohased.

(17) Seepärast on asjakohane märkida toote omaduste kokkuvõtte kavandis, et tooted, mis sisaldavad vesinikperoksiidi kontsentratsioonis 12 %, tuleb UN RTDG näidiseeskirjade kohaselt klassifitseerida III pakendirühma kuuluvaks oksüdeerivaks vedelikuks, mis vastab määruse (EÜ) nr 1272/2008 kohaselt 3. kategooria oksüdeerivale vedelikule.

(18) 8. aprillil 2021 andis komisjon taotlejale võimaluse esitada kirjalikke märkusi kooskõlas määruse (EL) nr 528/2012 artikli 36 lõikega 2. Taotleja esitas märkused, mida komisjon seejärel arvesse võttis.

(19) Käesoleva otsusega ette nähtud meetmed on kooskõlas alalise biotsiidikomitee arvamusega,

ON VASTU VÕTNUD KÄESOLEVA OTSUSE:

Artikkel 1 Käesolevat otsust kohaldatakse biotsiidipere meta SPC 1-ga (Oxybio L12) hõlmatud toodete suhtes, mis on biotsiidiregistris identifitseeritud numbriga BC-SK041671-32.

Artikkel 2 Määruse (EL) nr 528/2012 artikli 19 lõike 1 punkti d kohaldamisel on artiklis 1 osutatud toodete omadusega „oksüdeerivad vedelikud“ seotud ohuklassifikatsioon UN RTDG näidiseeskirjade kohaselt III pakendirühma kuuluv oksüdeeriv vedelik, mis vastab määruse (EÜ) nr 1272/2008 kohaselt 3. kategooria oksüdeerivale vedelikule. Artiklis 1 osutatud tooted vastavad määruse (EL) nr 528/2012 artikli 19 lõike 1 punktis d sätestatud tingimusele, eeldusel et need on UN RTDG näidiseeskirjade kohaselt klassifitseeritud III pakendirühma kuuluvaks oksüdeerivaks vedelikuks, mis vastab määruse (EÜ) nr 1272/2008 kohaselt 3. kategooria oksüdeerivale vedelikule.

Artikkel 3 Käesolev otsus on adresseeritud liikmesriikidele.

Brüssel, 3. detsember 2021 Komisjoni nimel komisjoni liige Stella KYRIAKIDES

(1) ELT L 167, 27.6.2012, lk 1.

(2) Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).

(3) ECHA Guidance on the Application of the CLP Criteria, Guidance to Regulation (EC) No 1272/2008 on classification, labelling and packaging (CLP) of substances and mixtures (ECHA klassifitseerimise, märgistamise ja pakendamise nõuete kohaldamise juhend, määruse (EÜ) nr 1272/2008 (mis käsitleb ainete ja segude klassifitseerimist, märgistamist ja pakendamist) kohaldamise juhend), versioon 5.0, juuli 2017, https://echa.europa.eu/documents/10162/23036412/clp_en.pdf/58b5dc6d-ac2a-4910-9702-e9e1f5051cc5..

(4) Euroopa Parlamendi ja nõukogu 24. septembri 2008. aasta direktiiv 2008/68/EÜ ohtlike kaupade siseveo kohta (ELT L 260, 30.9.2008, lk 13).